Perlemoen-sindikaat: Vyf gevonnisMorne Blignault in die hooggeregshof in Port Elizabeth. Foto: Raahil Sain/ANA Die medebeskuldigdes van die leier van ŉ perlemoen-sindikaat is tot tronkstraf gevonnis. Marshelle Blignault (42), Jacobus Naumann (57), Petrus Smith (34), Frederick Nance (22) en William Nance (55) is Vrydag in die hooggeregshof in Port Elizabeth op aanklagte van rampokkery en die oortreding van die Wet op Lewende Mariene Hulpbronne gevonnis, het kapt. Anelisa Feni, woordvoerder van die Valke, gesê. Blignault is tot 12 jaar tronkstraf gevonnis. Naumann is effektief ook tot 12 jaar gevonnis terwyl Smith en Frederick Nance effektief tot vyf jaar elk gevonnis is. William Nance is tot 18 maande tronkstraf of ŉ boete van R20 000 gevonnis. Morné Blignault, die baasbrein agter die perlemoen-sindikaat, is reeds in September tot 20 jaar tronkstraf gevonnis. Marshelle Blignault, Naumann, Smith, Frederick Nance en William Nance het in Augustus skuldig gepleit op die aanklagte teen hulle waarna hul saak van Morné Blignault se saak geskei is. Marshelle Blignault is Morné Blignault se eksvrou. Die ses is in Junie 2016 deur die Valke in Port Elizabeth in hegtenis geneem. Die Valke se ondersoek het vasgestel dat die sindikaat tussen Julie 2013 en Augustus 2014 meer as R67 miljoen uit hul kriminele aktiwiteite verdien het.